Foto’s: PTA-snelweg gesluit ná vlugtende man onder trok belandFoto: ER24 Die N1-snelweg in Pretoria is Woensdag by die Atterbury-afrit in ŉ noordelike rigting gesluit nadat ŉ voetganger deur ŉ petroltenkwa doodgery is. Vanessa Jackson, ŉ woordvoerder van ER24, het gesê die man, in sy 30s, het oor die snelweg gehardloop toe die vragmotor hom getref het. “Hy het verskeie kritieke beserings opgedoen en is op die toneel dood verklaar,” het Jackson gesê. Twee ander vragmotors wat agter die petroltenkwa gery het, moes uitswaai om ŉ botsing te vermy en het in die proses teen mekaar gebots. “Een van die bestuurders wat uit sy vragmotor se kajuit gesny moes word, is in ŉ stabiele toestand en is saam met die ander vragmotorbestuurder met ŉ ambulans na ŉ nabygeleë hospitaal geneem. Albei het matige na geringe beserings opgedoen. Die bestuurder van die petroltenkwa is ongedeerd.” ŉ Polisiebeampte op die toneel het aan Maroela Media gesê die slagoffer het glo van ŉ groep mense wat hom gejaag het weggehardloop. Die rede hiervoor word nog deur die polisie ondersoek. Verkeer in ‘n noordelike rigting op die N1-snelweg in Pretoria, hoop op tot by die R21-wisselaar. Foto: Joe van Heerden / Twitter Die hoofweg is vir verkeer in die gebied gesluit terwyl die ondersoek plaasvind. Lees ook: Snelweg-ongeluk: Man het glo van ongelukstoneel gevlug